Yhä suurempi joukko työttömiä jää nyt vaille minkäänlaista työllisyystukea.

Yhä valtavampi joukko työttömiä jää nyt vaille minkäänlaista työllisyystukea. INKA SOVERI

Työttömien ja työvoimatoimistojen ahdinko on vain syventynyt kesän mittaan.

Useimmissa te-toimistoissa työllisyysmäärärahat eivät ole täysin loppuneet, koska tuen saamisen kriteereitä on tiukennettu jyrkästi kesän aikana. Työttömiin määrärahojen niukkuus iskee kipeimmin, koska tuet on keskitetty vain vaikeimmin työllistettäville ja pitkäaikaistyöttömille. Yhä valtavampi joukko työttömiä jää nyt vaille minkäänlaista työllisyystukea.

Uusimaa

Työllisyysmäärärahat loppuivat jo heinäkuun alussa.

– Täysin on pillit pussissa, emme ole tehneet heinäkuun alun jälkeen minkäänlaisia päätöksiä, huokaa te-toimiston johtaja Jarmo Ukkonen.

Ukkosen mukaan heillä on ollut pitkin kesää tapauksia, että yritys olisi ollut valmis työllistämään henkilön, mutta kun palkkatukea ei ole voitu myöntää, tilanne on jouduttu laittamaan jäihin. Tavallisesti Uudenmaan te-toimistossa tehdään satoja työllistämistukipäätöksiä kuukaudessa.

– Nyt pulmana on, että ongelmat patoutuvat kaiken aikaa ja työttömyysjaksot pitenevät. Se heikentää työllistymistä entisestään, Ukkonen toteaa.

Pohjois-Savo

Määrärahat riittävät ainakin alkusyksyn, koska tuen saamisen kriteereitä on tiukennettu merkittävästi. Tuki on kohdennettu vähintään 300 päivää työmarkkinatukea saaneille.

– Ongelmana on, ettei nyt pystytä vaikuttamaan niihin, jotka ovat liukumassa pitkäaikaistyöttömyyteen. Pitkäaikaistyöttömien määrä kasvaa vinhaa vauhtia, kertoo te-toimiston johtaja Pasi Patrikainen.

Patrikaisen mukaan nuoret ja hyvin koulutetut ovat heikoimmassa asemassa.

– Heidän työllistymistään ei nyt oikein pystytä edistämään.

Etelä-Savo

Määrärahat on saatu toistaiseksi riittämään, koska tukia myönnetään harvemmille. Nyt määrärahat on kohdennettu vähintään 300 päivää työmarkkinatukea saaneille.

– Kriteereitä on selkeästi kiristetty ja nyt tukea saavat vain pääasiassa pitkäaikaistyöttömät, joilla on osaamisvajetta, toteaa te-toimiston johtaja Sirkka Rytkönen.

Palkkatukiasioiden asiantuntijan Eija Huurinaisen mukaan te-toimisto on kuukauden jälkeen määrärahojen suhteen ”aika lailla nollilla”.

Lappi

Te-toimistolla on hieman on rahaa vähintään 300 päivää työmarkinatukea saaneille. Myös starttirahaa on jonkin verran myönnetty.

– Nyt on kyllä hätätilanne, toteaa te-toimiston johtaja Tero Hyttinen.

Arvion mukaan työllistämismäärärahat riittävät lokakuulle asti. Hyttisen mukaan nuorten tilanne on huonoin.

– Tämä on surullista nuorten osalta, heihin ei voida nyt panostaa. Nuorisotyöttömyys on nyt kääntynyt Lapissa nousuun.

Häme

Määrärahat eivät ole vielä loppuneet, koska ne on keskitetty pienemmälle joukolle. Kriteereitä tiukennettiin huomattavasti jo ennen kesää.

– Olemme karsineet palkkatuen saajia merkittävästi, noin puolet on jouduttu rajaamaan pois. Esimerkiksi alle vuoden työttömänä olleita ei pystytä tukemaan millään lailla, kertoo palvelujohtaja Pekka Voutilainen.

Keski-Suomi

Työllisyysmäärärahaa on ”jonkin verran” jäljellä. Palkkatukea voidaan myöntää vain 300 päivää työmarkkinatukea työttömyyden perusteella saaneille, mutta sitä ei riitä enää kuin muutamaksi viikoksi. Monialaisen yhteispalvelun (TE-toimisto, sosiaalitoimi ja Kela) piiriin kuuluville työttömille määrärahojen pitäisi riittää loppuvuodeksi.

– Työllistämisen volyymi vähenee, mutta työllistäminen ei kokonaan lopu, kertoo te-toimiston asiantuntija Tapani Pietiläinen.

Kainuu

Määrärahojen myöntämisperiaatteita kiristettiin toukokuun lopussa, minkä turvin rahat näyttävät riittävän loppuvuodelle.

– Todella tiukka tilanne nyt on. Käytännössä tukea voidaan antaa pitkäaikaistyöttömille ja yksittäisiin oppisopimuksiin. Sanssi-korttia ei käytetä lainkaan, kertoo TE-toimiston johtaja Tiina Veijola.

Satakunta

Määrärahat on sidottu. Aiemmin kesällä tilanne oli paha, kun starttirahapäätökset jouduttiin keskeyttämään ja palkkatuen käyttöä rajaamaan. Tällä viikolla te-toimisto sai kuitenkin käyttöönsä ely-keskukselta siirtomäärärahaa 760 000 euroa.

– Sen turvin voimme työllistää vähintään 300 päivää työmarkkinatukea saaneita sekä tehdä jonkin verran starttipäätöksiä. Ei tuo raha kuitenkaan kovin kauaa kestä, toteaa johtaja Juhani Sundell.

Pohjois-Karjala

Palkkatukea voidaan te-toimiston johtajan

Riitta Oikarisen

mukaan jakaa syyskuun loppuun asti. Määrärahaa riittää kokonaisuudessaan pidemmäksi aikaa.

– Vielä määräraha ei ole loppunut, kun sitä on priorisoitu nyt tiukasti vähintään 300 päivää työttömyystuella olleille. Heitä pystytään toistaiseksi tukemaan.

Pirkanmaa

Tukea saavien kriteereitä on tiukennettu merkittävästi, minkä vuoksi määrärahat ovat toistaiseksi riittäneet pitkäaikaistyöttömien tukemiseen. Palkkatukeen määrärahaa riittää te-toimiston johtajan

Vesa Jouppilan

mukaan noin lokakuulle saakka.

– Nuorten työllistämiseen emme voi kohdistaa nyt tukea, kertoo palvelujohtaja Riku Immonen.

Varsinais-Suomi

Käytännössä määrärahat ovat te-toimistolla loppu.

– Juhannuksen jälkeen emme ole voineet tehdä yhtään päätöstä palkkatuesta tai starttituesta, kertoo te-toimiston johtaja Kjell Henrichson.

Henrichsonin mukaan he ovat voineet myöntää nipin napin yksittäisiä tukia velvoitettaville työllistettäville, mutta kaikki harkinnanvaraiset päätökset on jouduttu jättämään tekemättä.

Pohjanmaa

Määrärahat näyttävät riittävän loppuvuodelle, koska niitä on kohdistettu pitkäaikaistyöttömille.

– Nuorten työllistämiseen käytettävä Sanssi-tuki ei välttämättä riitä vuoden loppuun, kertoo te-keskuksen johtaja Helvi Riihimäki.

Etelä-Pohjanmaa

Te-toimiston johtaja Annika Tuovinen sanoo, että työllisyysmäärärahoja on vielä käyttämättä.

– Päätöksiä voimme tehdä vaikeimmin työllistyville ja erityisesti 300 päivän ajan työmarkkinatukea saaneille sekä starttiraha-asiakkaille.

Tuovisen mukaan syynä työllisyysmäärärahojen nopeaan kulumiseen on arvioitua korkeampi työttömyysaste.

– Valtakunnallisen työttömyysasteen arvioitiin olevan huomattavasti pienempi kuin se tällä hetkellä nyt on.

Pohjois-Pohjanmaa

Työllisyysmäärärahat on keskitetty pitkäaikaistyöttömille.

– Vielä määrärahat eivät ole täysin loppuneet, kun meillä on tehty tiukalla harkinnalla sen verran vähän päätöksiä, kertoo te-toimiston palvelujohtaja Marita Rimpeläinen-Karvonen.

– On tämä aiheuttanut pysähdyksiä työllistämistoiminnassa ja olemme voineet tukea vain pienillä summilla. Palkkatukea ei juuri ole voitu käyttää.

Kaakkois-Suomi

300 päivää työmarkkinatukea saaneita on toistaiseksi pystytty työllistämään. Myös starttirahapäätöksiä voidaan Kaakkois-Suomen te-toimistossa vielä tehdä.

– Määrärahat riittävät todennäköisesti lokakuun alkuun asti, johtaja Juha Kouvo arvelee.

Kerro kokemuksesi

OSALLISTU Oletko törmännyt rahapulaan te-toimistossa? Jäitkö ilman luvattuja tukia tai palkkatuettua työpaikkaa resurssipulan takia? Onko työnsaanti vaikeutunut viime aikoina?

Kerro kokemuksesi. Jätä myös yhteystietosi, jos toimittajamme voi haastatella sinua. Kaikki yhteydenotot käsitellään luottamuksellisesti.

Kommenttini ja yhteystietoni:

Nimimerkkini: